黄檗希運
師である黄檗との禅問答で、弟子の臨済が大悟したとする故事のこと。
師初在黄檗會下、行業純一。首座乃歎曰、雖是後生、與衆有異。遂問、上座在此多少時。師云、三年。首座云、曾參問也無。師云、不曾參問。不知問箇什麼。首座云、汝何不去問堂頭和尚、如何是佛法的的大意。師便去問。聲未絶、黄檗便打。師下來。首座云、問話作麼生。師云、某甲問聲未絶、和尚便打。某甲不會。首座云、但更去問。師又去問。黄檗又打。如是三度發問、三度被打。師來白首座云、幸蒙慈悲、令某甲問訊和尚。三度發問、三度被打。自恨障縁、不領深旨。今且辭去。首座云、汝若去時、須辭和尚去。師禮拜退。 首座先到和尚處云、問話底後生、甚是如法。若來辭時、方便接他。向後穿鑿成一株大樹、與天下人作蔭涼去在。師去辭。黄檗云、不得往別處去。汝向高安灘頭大愚處去、必爲汝説。
師到大愚。大愚問、什麼處來。師云、黄檗處來。大愚云、黄檗有何言句。師云、某甲三度問佛法的的大意、三度被打。不知某甲有過無過。大愚云、黄檗與麼老婆、爲汝得徹困、更來這裏、問有過無過。師於言下大悟云、元來黄檗佛法無多子。大愚搊住云、這尿牀鬼子、適來道有過無過、如今却道、黄檗佛法無多子。你見箇什麼道理。速道速道。師於大愚脅下築三拳。大愚托開云、汝師黄檗、非干我事。
師辭大愚、却囘黄檗。黄檗見來便問、這漢來來去去、有什麼了期。師云、祇爲老婆心切。便人事了侍立。黄檗問、什麼處去來。師云、昨奉慈旨、令參大愚去來。黄檗云、大愚有何言句。師遂擧前話。黄檗云、作麼生得這漢來、待痛與一頓。師云、説什麼待來、即今便喫。隨後便掌。黄檗云、這風顛漢、却來這裏捋虎須。師便喝。黄檗云、侍者、引這風顛漢、參堂去。